În cursul zilei de marți, 26 martie, Ion Lungu, primarul municipiului Suceava, a avut la București, la mai multe ministere și agenții publice, discuții despre proiectele municipalității.
Astfel, la Ministerul Dezvoltării și Lucrărilor Publice, Ion Lungu a discutat despre reconstrucția blocului 139 din strada Rarău, afectat de o puternică explozie în decembrie 2022. Totodată, primarul Sucevei a discutat despre posibilitatea promovării unui proiect de transport metropolitan în Zona Metropolitană, pe lângă proiectul de transport electric din Zona Urbană Funcțională, având în vedere că Suceava este Nod Urban în Master Planul de Transport General al României.
"La Ministerul Energiei am avut discuții legate de Parcul Fotovoltaic, la Ministerul Finanțelor Publice am avut discuții la Comisia de Împrumuturi, iar la Compania Națională de Investiții am abordat din nou problema proiectului de consolidare a versantului Zamca, afectat de alunecări de teren", a informat primarul Ion Lungu. (O.S.)